บขส. มอบส่วนลดค่าโดยสารร้อยละ 10 จูงใจผู้โดยสารเดินทางไปก่อนกลับทีหลัง ช่วงปีใหม่
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กล่าวถึงแผนรองรับการเดินทางและอำนวยความสะดวกประชาชนในช่วงเทศกาลปีใหม่ว่า  บขส.ได้บูรณาการร่วมกับหน่วยงานที่เกี่ยวข้อง ทั้งตำรวจนครบาล ดำเนินการตามแผนปฏิบัติการเดินรถวันหยุดเทศกาลปีใหม่ เพื่อเตรียมความพร้อมจัดการเดินรถ และอำนวยความสะดวกด้านการจราจร รองรับการเดินทางของประชาชน ขณะที่กรมการขนส่งทางบกเข้ามาดำเนินการตรวจสภาพความพร้อมของรถโดยสาร และเจ้าหน้าที่จาก ป.ป.ส. ร่วมสนับสนตรวจแอลกอฮอล์และสารเสพติด โดยคาดการณ์ว่าระหว่างวันที่ 28-29 ธันวาคมนี้ จะมีผู้โดยสารเดินทางเฉลี่ยประมาณ 55,000 คนต่อวัน บขส.ได้เตรียมเที่ยววิ่งรองรับประมาณ 3,500 เที่ยวต่อวัน ส่วนเที่ยวกลับคาดว่าระหว่างวันที่ 2-3 มกราคม 2566 จะมีผู้โดยสารใช้บริการเดินทางกลับหลังเทศกาลปีใหม่มากที่สุด และเพื่อให้เพียงพอต่อความต้องการเดินทางของประชาชน และไม่ให้ผู้โดยสารตกค้าง บขส.และรถร่วมบริการได้จัดเตรียมรถเสริมประมาณ 200 คันต่อวัน ซึ่งได้มีการประสานงานกับองค์การขนส่งมวลชนกรุงเทพ (ขสมก.) ช่วยระบายผู้โดยสารจากสถานีขนส่ง ควบคู่มาตรการป้องกันการแพร่ระบาดโควิด-19 ยังคงขอความร่วมมือผู้โดยสารสวมใสหน้ากากอนามัยตลอดการเดินทาง และงดรับประทานอาหารบนรถโดยสารอย่างไรก็ตาม เพื่อเป็นการจูงใจให้ประชาชนทยอยเดินทางก่อนล่วงหน้าเพื่อป้องกันปัญหาการจราจรติดขัด บขส.ได้จัดกิจกรรมพิเศษเพื่อมอบเป็นของขวัญปีใหม่ 2566 มอบส่วนลดค่าโดยสารร้อยละ 10 ให้กับผู้โดยสารที่เดินทางไปก่อน - กลับทีหลัง เดินทางระหว่างวันที่ 21-27 ธันวาคม 2565 และ วันที่ 3-9 มกราคม 2566 ทุกเส้นทางภายในประเทศ ผ่านระบบออนไลน์ ทั้ง Application : E-Ticket , Website: www.transport.co.th